《可园独游梅花盛开》
清代·严玉森

文襄文诚去已远，嵩云衡云来作花。疏篱密护断人迹，铁骨横空群鸟嗟。

当年觞咏倏泡影，天山剑戟今桑麻。此花阅世将二纪，冷极无言听晚鸦。

衡山雪薄梅亦少，泉根几树微烟遮。炎荒孤赏抱冰雪，乾坤一气春萌芽。

可园人散尔清寂，空廓不断新云霞。夜深脉脉来鹤语，门外时时喧马挝。

湘上何人吟水涯，黄河西北无悲笳。绕花千转伤心极，白发青门长种瓜。

作者简介：严玉森，字鹿溪，一字六希，号虚阁，仪徵人。同治癸酉举人，官户部主事。有《虚阁遗稿》。